Helena
Helena er i græsk mytologi datter af Tyndareos (eller Zeus) og Leda, søster til Dioskurerne. Hun var den smukkeste kvinde i verden og blev som ganske ung gift med kong Menelaos af Sparta, efter at hendes øvrige bejlere havde svoret at ville beskytte hende mod overgreb senere hen. Men Afrodite lovede hende bort til den trojanske prins Paris, og Helena lod sig lokke til at flygte med Paris til Troja. Menelaos tvang bejlerne til at holde ord, og dette blev begyndelsen til Den Trojanske Krig.
Helena skildres ofte i græske tragedier som krigens årsag. En anden version af myten fritager hende dog for al skyld og lader den virkelige Helena opholde sig i Egypten under hele krigen, mens Helena i Troja kun er et fantom.